Sklep Skupnega odbora EGP

št. 35/1999

z dne 26. marca 1999

o spremembi Priloge XI (Telekomunikacijske storitve) k Sporazumu EGP

SKUPNI ODBOR EGP JE -

ob upoštevanju Sporazuma o Evropskem gospodarskem prostoru, kakor ga spreminja Protokol o prilagoditvi Sporazuma o Evropskem gospodarskem prostoru, v nadaljnjem besedilu "Sporazum", in zlasti člena 98 Sporazuma,

ob upoštevanju naslednjega:

(1) Priloga XI k Sporazumu je bila spremenjena s Sklepom št. 7/1999 Skupnega odbora EGP z dne 29. februarja 1999 [1].

(2) Direktiva 98/10/ES Evropskega parlamenta in Sveta z dne 26. februarja 1998 o zagotavljanju odprtosti omrežij (ONP) za govorno telefonijo in o univerzalnih storitvah za telekomunikacije v konkurenčnem okolju [2], ki nadomešča Direktivo 95/62/ES Evropskega parlamenta in Sveta z dne 13. decembra 1995 o zagotavljanju odprtosti omrežij (ONP) za govorno telefonijo [3], je treba vključiti v Sporazum -

SKLENIL:

Člen 1

Besedilo v točki 5c (Direktiva 62/95/ES Evropskega parlamenta in Sveta) Priloge XI k Sporazumu se nadomesti z naslednjim:

"— 398 L 0010: Direktiva 98/10/ES Evropskega parlamenta in Sveta z dne 26. februarja 1998 o zagotavljanju odprtosti omrežij (ONP) za govorno telefonijo in o univerzalnih storitvah za telekomunikacije v konkurenčnem okolju (UL L 101, 1.4.1998, str. 24).

Za namene tega sporazuma veljajo določbe Direktive z naslednjimi prilagoditvami:

(a) za države Efte se sklicevanje na Pogodbo v členu 26(a) šteje kot sklicevanje na Sporazum med državami Efte o ustanovitvi Nadzornega organa EFTA in Sodišča EFTA;

(b) Členu 26(2) se doda naslednje:

"(a) Če je sklicevanje na postopek iz odstavkov 3 in 4 v primeru, ko je vpleten en nacionalni regulativni organ držav Efte ali več organov, se uradno obvestilo predloži nacionalnemu regulativnemu organu in Nadzornemu organu EFTA;

(b) Če je sklicevanje na postopek iz odstavkov 3 in 4 v primeru, ko sta vpletena dva nacionalna regulativna organa države EU in države Efte ali več organov, se uradno obvestilo predloži nacionalnim regulativnim organom, Komisiji in Nadzornemu organu EFTA";

(c) Členu 26(3) se doda naslednje:

"(a) kadar nacionalni regulativni organ ali Nadzorni organ EFTA ugotovi, potem, ko prejme uradno obvestilo na podlagi odstavka 2(a), da je zadeva primerna za dodatni pregled, jo lahko predloži delovni skupini, sestavljeni iz predstavnikov držav Efte, njihovih ustreznih regulativnih organov in iz predstavnika Nadzornega organa EFTA, ki delovni skupini predseduje. Predsednik začne s postopkom, če je prepričan, da so bili sprejeti vsi primerni ukrepi na nacionalni ravni, pri čemer smiselno sledi zahtevam iz člena 26(4);

(b) Kadar nacionalni regulativni organ, Komisija ali Nadzorni organ EFTA ugotovi, potem, ko prejme uradno obvestilo na podlagi odstavka 2(b), da je zadeva primerna za dodatni pregled, jo lahko predloži Skupnemu odboru EGP. Skupni odbor EGP lahko, če je prepričan, da so bili vsi primerni ukrepi na nacionalni ravni sprejeti, ustanovi delovno skupino, sestavljeno iz enakega števila predstavnikov držav Efte in njihovih ustreznih regulativnih organov na eni strani in iz enakega števila predstavnikov držav članic EU in njihovih ustreznih nacionalnih regulativnih organov na drugi strani, kakor tudi iz predstavnikov Nadzornega organa EFTA in Komisije. Skupni odbor EGP določi tudi predsednika delovne skupine. Delovna skupina smiselno sledi postopkovnim zahtevam iz člena 26(4).""

Člen 2

Besedili Direktive 98/10/ES Evropskega parlamenta in Sveta v islandskem in norveškem jeziku, ki sta priloženi ustreznim jezikovnim različicam tega sklepa, sta verodostojni.

Člen 3

Ta sklep začne veljati 27. marca 1999 pod pogojem, da so bila Skupnemu odboru EGP predložena vsa uradna obvestila v skladu s členom 103(1) Sporazuma.

Člen 4

Ta sklep se objavi v sklopu EGP in v Dopolnilu EGP Uradnega lista Evropskih skupnosti.

V Bruslju, 26. marca 1999

Za Skupni odbor EGP

Predsednik

F. Barbaso

[1] UL L 35, 10.2.2000, str. 37.

[2] UL L 101, 1.4.1998, str. 24.

[3] UL L 321, 30.12.1995, str. 6.

--------------------------------------------------